钦定古今图书集成/明伦汇编/人事典/第075卷 > 易经 > 《明夷卦》
## 钦定古今图书集成/明伦汇编/人事典/第075卷 > 易经 > 《明夷卦》

《明夷》：利艰贞。

〈本义〉“夷”，伤也。为卦下离上坤，日入地中，明而见伤之象，故为“明夷。”又其上六为暗之主，六五近之，故占者利于艰难以守正，而自晦其明也。

《彖》曰：明入地中，“明夷。”内文明而外柔顺，以蒙大难，文王以之。“利艰贞”，晦其明也。内难而能正其志，箕子以
之。

〈本义〉“《蒙》大难”谓遭纣之乱而见“囚。”“内难”，谓为纣近亲在其国内，如六五之近于上六也。

《象》曰：明入地中，明夷。君子以莅众，用晦而明。

〈程传〉君子无所不照，然用明之过，则伤于察，而无含弘之度。古之圣人设前旒屏树者，不欲明之尽乎隐也。

初九，《明夷》，于飞垂其翼。君子于行，三日不食。有攸往，
主人有言。

〈本义〉“飞而垂翼”，见伤之象。占者行而不食，所如不合时义当然不得而避也。

《象》曰：“君子于行”，义不食也。

〈本义〉唯义所在，不食可也。

六二，明夷。夷于左股。用拯马壮，吉。《象》曰：六二之吉，顺
以则也。

〈本义〉伤而未切。救之速。则免矣。

九三。明夷于南狩，得其大首。不可疾贞。《象》曰：“南狩之
志。”乃大得也。

〈本义〉以刚居刚，又在明体之上，而屈于至暗之下，正与上六暗主为应，故有向明除害，得其首恶之象。然不可以亟也，故有“不可疾贞”之戒。成汤起于夏台，文王兴于羑里，正合此爻之义，而小事亦有然者。

六四，入于左腹，获明夷之心，于出门庭。《象》曰：“入于左
腹”，获心意也。

〈本义〉左腹者，幽隐之处。获明夷之心；于出门庭者，得意于远去之义。盖离体为至明之德，坤体为至暗之地，下三爻明在暗外，故随其远近高下而处之不同。六四以柔正居暗地而尚浅，故犹可以得意于远去。五以柔中居暗地而已迫，故为“内难正志”，以晦其明之象。上则极乎暗矣，故为自伤其明，以至于暗，又足以伤人之明。盖下五爻皆为君子。独上一爻为暗君也。

六五。箕子之明夷。利贞。《象》曰：“箕子之贞。”明不可息也。

〈本义〉居至暗之地、近至暗之君，而能正其志，“箕子”之象也，“贞”之至也。〈大全〉云峰胡氏曰：“士大夫处平时易，处《明夷》之地难。处《明夷》之时，为微子、比干犹易，为箕子难。微子已去，不可复去；比干已死，不必复死。内难而能正其志，箕子以之。”此殷有三仁，而《爻》独以箕子言之也。〈程传〉箕子虽遭患难，其明自存，不可灭息。若遇祸患，遂失其所守，则是亡其明，乃灭息也。古之人如扬雄者是也。

上六：“不明晦”，初登于天，后入于地。

〈本义〉以阴居坤之极、不明其德以至于晦。始则处高位以伤人之明、终必至于自伤而坠厥命。故其象如此。

《象》曰：“初登于天”，照四国也。“后入于地”，失则也。

〈本义〉照四国以位言。